ET

KOMISJONI OTSUS,

12. märts 2009,

millega kehtestatakse ühenduse ökomärgise andmise muudetud ökoloogilised kriteeriumid teleritele

(teatavaks tehtud numbri K(2009) 1830 all)

(EMPs kohaldatav tekst)

(2009/300/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, (1) eriti selle artikli 6 lõike 1 teist lõiku,

olles nõu pidanud Euroopa Liidu Ökomärgise Komisjoniga,

ning arvestades järgmist:

Määruses (EÜ) nr 1980/2000 on sätestatud, et ökomärgise andmise erikriteeriumid, mis on koostatud Euroopa Liidu Ökomärgise Komisjoni väljatöötatud kriteeriumide alusel, kehtestatakse tooterühmade kaupa.

Lisaks sätestatakse selle määrusega, et ökomärgise andmise kriteeriumid ja nendega seotud hindamis- ja kontrollinõuded vaadatakse läbi aegsasti enne iga tooterühma kriteeriumide kehtivusaja lõppu.

Määruse (EÜ) nr 1980/2000 kohaselt on õigeaegselt läbi vaadatud ökokriteeriumid ning nendega seotud hindamis- ja kontrollinõuded, mis on kehtestatud komisjoni 25. märtsi 2002. aasta otsusega 2002/255/EÜ, millega kehtestatakse ühenduse ökomärgise andmise ökoloogilised kriteeriumid teleritele. (2)

Kõnealuse läbivaatamise alusel ning teaduse ja turu arengut arvestades on asjakohane kehtestada uued ökoloogilised kriteeriumid.

Lisaks sellele on asjakohane muuta kõnealuses otsuses sätestatud tooterühma määratlust, et võtta arvesse uusi tehnoloogiaid.

Selguse huvides tuleks seega otsus 2002/255/EÜ asendada. Kuna kõnealuses otsuses sätestatud ökoloogiliste kriteeriumide kehtivusaega on pikendatud kuni 31. oktoobrini 2009, tuleks kõnealune otsus asendada alates 1. novembrist 2009.

Käesoleva otsusega ette nähtud meetmed on kooskõlas määruse (EÜ) nr 1980/2000 artikli 17 alusel asutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Tooterühma „telerid” kuuluvad:

„Võrgutoitel töötavad elektroonilised seadmed, mille põhieesmärk ja ülesanne on võtta vastu, dekodeerida ja kuvada TV-ülekandesignaale.”

Artikkel 2

Et telerile võiks määruse (EÜ) nr 1980/2000 alusel anda ühenduse ökomärgise, peab see kuuluma tooterühma „telerid” ja vastama käesoleva otsuse lisas sätestatud kriteeriumidele.

Artikkel 3

Tooterühma „telerid” ökoloogilised kriteeriumid ning nendega seotud hindamis- ja kontrollinõuded kehtivad 31. oktoobrini 2013.

Artikkel 4

Halduseesmärkidel antakse tooterühmale „telerid” koodnumber 022.

Artikkel 5

Otsus 2002/255/EÜ tunnistatakse kehtetuks.

Artikkel 6

Käesolevat otsust kohaldatakse alates 1. novembrist 2009.

Artikkel 7

Käesolev otsus on adresseeritud liikmesriikidele.

(1) EÜT L 237, 21.9.2000, lk 1.

(2) EÜT L 87, 4.4.2002, lk 53.

LISA

RAAMISTIK

Kriteeriumide eesmärk

Ökomärgise saamiseks peab toode vastama käesolevas lisas esitatud kriteeriumidele, mille eesmärgiks on soodustada järgmist:

— energia tarbimisega seotud keskkonnakahjude ja ohtude (üleilmne soojenemine, hapestumine, taastumatute ressursside ammendumine) vähendamist energiatarbe vähendamise abil,

— loodusvarade kasutamisega seotud keskkonnakahjude vähendamist,

— ohtlike ainete kasutamisega seotud keskkonnakahjude vähendamist, vähendades nende ainete kasutamist.

Need kriteeriumid soodustavad heade tavade rakendamist (optimaalne keskkonnakasutus) ja suurendavad tarbija keskkonnateadlikkust.

Pädevatel asutustel soovitatakse taotluste hindamisel ja käesolevas lisas sätestatud kriteeriumidele vastavuse kontrollimisel arvestada selliste tunnustatud keskkonnajuhtimissüsteemide nagu EMAS ja EN ISO 14001 rakendamist (märkus: nende juhtimissüsteemide rakendamist ei nõuta).

Hindamis- ja kontrollinõuded

Iga kriteeriumi juures on esitatud üksikasjalikud hindamis- ja kontrollinõuded.

Võimaluse korral tehakse katsed nõuetekohaselt akrediteeritud laboratooriumides või standardi EN ISO 17025 nõuetele vastavates ja asjakohaste katsete tegemiseks pädevates laboratooriumides.

Vajaduse korral võib pädev asutus nõuda tõendavaid dokumente ja teha sõltumatuid kontrolle.

Pädevatel asutustel soovitatakse taotluste hindamisel ja kriteeriumidele vastavuse kontrollimisel arvestada selliste tunnustatud keskkonnajuhtimissüsteemide nagu EMAS ja ISO 14001 rakendamist (märkus: nende juhtimissüsteemide rakendamist ei nõuta).

KRITEERIUMID

1. Energiasääst

a) Passiivne ooteseisund

i) Teleri energiatarbimine passiivses ooteseisundis on ≤ 0,30 W, välja arvatud siis, kui on täidetud alapunktis ii sätestatud tingimus.

ii) Kui teleril on selgesti nähtav lüliti seadme väljalülitamiseks ja seadme energiatarbimine väljalülitatuna on < 0,01 W, on teleri energiatarbimine passiivses ooteseisundis ≤ 0,50 W.

b) Maksimaalne energiatarbimine

Teleri energiatarbimine tööseisundis on ≤ 200 W.

c) Energiatõhusus

Kuni 31. detsembrini 2010 peab olema turule toodavate ökomärgisega telerite energiatarbimine tööseisundis 0,64 · (20 W + A · 4,3224 W/dm2) või väiksem.

Ajavahemikus 1. jaanuarist 2011 kuni 31. detsembrini 2012 peab olema turule toodavate ökomärgisega telerite energiatarbimine tööseisundis 0,51 · (20 W + A · 4,3224 W/dm2) või väiksem.

Alates 1. jaanuarist 2013 peab olema turule toodavate ökomärgisega telerite energiatarbimine tööseisundis 0,41 · (20 W + A · 4,3224 W/dm2) või väiksem.

A on nähtav ekraani pindala (1) ruutdetsimeetrites.

Hindamine ja kontroll (punktid a–c): teleri energiatarbimist tööseisundis kontrollitakse enne kliendile kättetoimetamist läbivaadatud standardi IEC62087 kohaselt, kasutades dünaamilise ülekande videosignaali (audio- ja videoseadmete ning nendega seotud seadmete energiatarbe mõõtmise meetodid). Kui teleri esmasel sisselülitamisel ilmub sundmenüü, on vaikevalikuks seadistus, mida tootja soovitab tavaliseks kodukasutuseks. Taotleja peab esitama pädevale asutusele katseprotokolli, milles näidatakse, et teler vastab kõikidele punktides a–c sätestatud nõuetele.

Et täita punkti a alapunktis ii esitatud tingimused, peab taotleja esitama teleri kõnealustele nõuetele vastavuse kohta deklaratsiooni ja tõendusmaterjalina fotod lülitist seadme väljalülitamiseks.

Et täita punktis c esitatud tingimused, peab taotleja näitama, et kõik tema ökomärgisega telerid vastavad esmakordsel turule viimisel pärast kriteeriumis märgitud kuupäeva asjakohastele energiatõhususe kriteeriumitele. Kui seda ei ole võimalik näidata, väljastab pädev asutus loa ökomärgise kasutamiseks selleks ajavahemikuks, mille puhul on vastavust võimalik näidata.

2. Luminofoorlampide elavhõbedasisaldus

Elavhõbeda kogusisaldus kõikides lampides ekraani kohta ei tohi olla suurem kui 75 mg ekraanide puhul, mille nähtava ekraani diagonaal on kuni 40 tolli (101 cm).

Elavhõbeda kogusisaldus kõikides lampides ekraani kohta ei tohi olla suurem kui 99 mg ekraanide puhul, mille nähtava ekraani diagonaal on suurem kui 40 tolli (101 cm).

Hindamine ja kontroll: taotleja peab esitama allkirjastatud deklaratsiooni selle kohta, et teler vastab käesolevatele nõuetele. See peab sisaldama tarnijate esitatud dokumente kasutatud lampide arvu ja lampide elavhõbeda kogusisalduse kohta.

3. Kasutusea pikendamine

Valmistaja annab kaubagarantii selle tagamiseks, et teler töötab vähemalt kaks aastat. See garantii kehtib alates tarbijale tarnimise kuupäevast.

Ühilduvate varuosade kättesaadavus tagatakse seitsme aasta jooksul pärast tootmise lõpetamist.

Hindamine ja kontroll: taotleja peab esitama deklaratsiooni selle kohta, et toode vastab käesolevatele nõuetele.

4. Lahtivõtmist hõlbustav konstruktsioon

Valmistaja näitab, et erialase koolitusega ringlussevõtjal on telerit kerge lahti võtta üldiselt kättesaadavate tööriistade abil, et:

— remontida ja asendada kulunud osi;

— ajakohastada vanu või aegunud osi ja

— eraldada ringlusse võetavaid osi ja materjale.

Et hõlbustada lahtivõtmist, tuleb silmas pidada järgmist:

— teleri detailid (nt eelkõige ohtlikke aineid sisaldatavate osade kinnitamiseks kasutatavad kruvid, kinnitid) peavad võimaldama selle lahtivõtmist;

— plastosad peavad olema valmistatud ühest polümeerist või mitmest ringlussevõttu hõlbustavast ühilduvast polümeerist ja omama asjakohast ISO11469 märgistust, kui nende kaal on suurem kui 25 grammi;

— ei tohi kasutada mitteeraldatavaid metallkihte;

— teleri valmistamisel kasutatud ohtlike ainete iseloomu ja hulga kohta tuleb koguda andmeid kooskõlas nõukogu direktiiviga 2006/121/EÜ (2) ning kemikaalide klassifitseerimise ja märgistamise globaalse harmoneeritud süsteemiga.

Hindamine ja kontroll: koos taotlusega tuleb esitada katseprotokoll, milles kirjeldatakse üksikasjalikult teleri lahtivõtmist. See peab sisaldama teleri kolmemõõtmelist kujutist, millel on märgistatud peamised osad ja märgitud neis sisalduvad kahjulikud ained. Selle võib esitada kirjalikult või audiovisuaalses vormingus. Teave kahjulike ainete kohta tuleb esitada pädevale asutusele ainete loeteluna, märkides aine liigi, kasutatud koguse ja asukoha.

5. Raskemetallid ja leegiaeglustid

a) Telerites ei tohi kasutada Euroopa Parlamendi ja nõukogu direktiivi 2002/95/EÜ (3) artikli 4 lõikes 1 loetletud kaadmiumi, pliid, elavhõbedat, kuuevalentset kroomi või polübroomitud bifenüüle (PBB) või polübroomitud difenüüleetreid (PBDE) sisaldavaid leegiaeglusteid, välja arvatud juhul, kui nimetatud ainete kasutusviisid on loetletud kõnealuse direktiivi lisas kasutusviisidena, mis on vabastatud artikli 4 lõike 1 nõudmistest, või kui nimetatud ainete maksimumkontsentratsioon on võrdne või väiksem kui samas lisas kindlaks määratud piirväärtus. Võttes arvesse kõnealust lisa, peab PBBde ja PBDEde maksimumkontsentratsioon olema alla 0,1 %.

b) Plastosades, ei tohi olla leegiaeglusteid, mis sisaldavad aineid, millele on taotlemise ajal antud või võidakse anda järgmised riskilaused (või nende mis tahes kombinatsioonid): — R40 (võimalik vähktõve põhjustaja), — R45 (võib põhjustada vähktõbe), — R46 (võib põhjustada pärilikke geneetilisi kahjustusi), — R50 (väga mürgine veeorganismidele), — R51 (mürgine veeorganismidele), — R52 (kahjulik veeorganismidele), — R53 (võib avaldada pikaajalist veekeskkonda kahjustavat toimet), — R60 (võib kahjustada fertiilsust), — R61 (võib kahjustada loodet), — R62 (võimalik fertiilsuse kahjustamise oht), — R63 (võimalik loote kahjustamise oht), nagu on määratletud direktiivis 2006/121/EÜ. Kõnealust nõuet ei kohaldata reageerivate leegiaeglustite suhtes, st selliste leegiaeglustite suhtes, mille omadused kasutamisel muutuvad niivõrd, et eespool esitatud riskilauseid ei ole enam võimalik kohaldada (st PBBde ja PBDEde tegelik sisaldus lõpptootes ei ole üle 0,1 %).

Hindamine ja kontroll: pädevale asutusele tuleb esitada teleritootja allkirjastatud sertifikaat, milles kinnitatakse vastavust kõnealustele nõuetele. Samuti tuleb pädevale asutusele esitada plastide ja leegiaeglustite tarnijate allkirjastatud deklaratsioon kriteeriumidele vastavuse kohta ning asjakohaste materjalide ja ainete ohutuskaartide koopiad. Selgelt tuleb ära märkida kõik kasutatud leegiaeglustid.

6. Kasutusjuhend

Teler müüakse koos tarbijale antava asjakohase teabega ning soovitustega toote kasutamise kohta vastavalt keskkonnanõuetele. Teave peab paiknema kasutusjuhendis ühes lihtsalt leitavas kohas ja ka tootja veebisaidil. Kõnealune teave sisaldab eelkõige järgmist:

a) teleri energiatarbimine erinevates seisundites – tööseisundis, väljalülitatud seisundis, passiivses ooteseisundis –, kaasa arvatud teave energiasäästu võimaluste kohta erinevates seisundites;

b) teleri keskmine energiatarbimine aastas kilovatt-tundides, arvutatuna energiatarbe alusel tööseisundis, kui teler on sisse lülitatud neli tundi päevas ja 365 päeva aastas;

c) teave selle kohta, et energiatõhusus vähendab energiatarbimist ja vähendab elektriarveid, võimaldades seega säästa raha;

d) järgmisi võimalusi energiatarbimise vähendamiseks, kui telerit ei vaadata: — kui teler lülitatakse vooluvõrgust välja või eraldatakse vooluvõrgust, on kõikide telerite energiatarbimine null, ja seda soovitatakse teha siis, kui telerit kaua aega ei vaadata (nt puhkusel olles); — kasutades täieliku väljalülitamise lülitit, väheneb energiatarbimine peaaegu nullini (kui lüliti on olemas); — kui teler on ooteseisundis, väheneb energiatarbimine, kuid teler tarbib siiski voolu; — ekraani heleduse vähendamine vähendab energiatarbimist;

e) täieliku väljalülitamise lüliti asukoht (kui see on olemas);

f) teave selle kohta, kellel on õigus telereid remontida, kaasa arvatud vajaduse korral kontaktandmed;

g) Euroopa Parlamendi ja nõukogu direktiiviga 2002/96/EÜ (4) kooskõlas olevad juhised teleri kasutusea lõppedes selle nõuetekohaseks kõrvaldamiseks olmejäätmete töötlemise keskuses või jaemüüjate tagasivõtuskeemide kaudu;

h) teave tootele lillemärgise (EÜ ökomärgise) andmise kohta, selle tähenduse lühiselgitus ja viide lisainformatsioonile veebisaidi aadressil http://europa.eu.int/ecolabel

Hindamine ja kontroll: taotleja esitab taotlust hindavale pädevale asutusele deklaratsiooni selle kohta, et toode vastab käesolevatele nõuetele, ja lisab kasutusjuhendi koopia.

7. Ökomärgisel esitatav teave

Ökomärgise 2. lahtrisse kantakse järgmine tekst:

— suur energiatõhusus;

— toote kasutamisel väheneb süsinikdioksiidiheide;

— remonti ja ringlussevõttu hõlbustav konstruktsioon.

Hindamine ja kontroll: taotleja esitab pädevale asutusele deklaratsiooni, et toode vastab käesolevatele nõuetele, ja pakendil, tootel ja/või lisatavatel dokumentidel kujutatud ökomärgise koopia.

(1) Ekraani pindala: ekraani pindala ruutdetsimeetrites. See on [ekraani suurus × ekraani suurus × 0,480] standardekraani puhul (kuvasuhe 4 : 3) ja [ekraani suurus × ekraani suurus × 0,427] laiekraani puhul (kuvasuhe 16 : 9).

(2) ELT L 396, 30.12.2006, lk 850. Parandus: ELT L 136, 29.5.2007, lk 281.

(3) ELT L 37, 13.2.2003, lk 19.

(4) ELT L 37, 13.2.2003, lk 24.